Forslag til RÅDETS FORORDNING om ændring af forordning (EØF) nr. 3677/90 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer

(forelagt af Kommissionen)

BEGRUNDELSE

1. Rådets forordning (EØF) nr. 3677/90 af 13. december 1990 indeholder foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer.

2. Af klarhedshensyn og med henblik på at indrette sig efter artikel 12, stk. 10, i de Forenede Nationers konvention fra 1988 og resolution 20/4 fra de Forenede Nationers generalforsamlings særlige samling i 1998 bør bestemmelserne vedrørende eksporttilladelser og bestemmelserne vedrørende forudgående anmeldelse af eksport af de registrerede stoffer i kategori 1 i bilaget adskilles.

3. Rådet anmodes om at godkende forslaget til ændring af forordning (EØF) nr. 3677/90.

2002/0068 (ACC)

Forslag til RÅDETS FORORDNING om ændring af forordning (EØF) nr. 3677/90 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1] EFT C

ud fra følgende betragtninger:

(1) Rådets forordning (EØF) nr. 3677/90 [2] af 13. december 1990 indeholder foran-staltninger til modvirkning af ulovlig anvendelse af visse stoffer til fremstilling af narkotika og psykotrope stoffer.

[2] EFT L 357 af 20.12.1990, s. 1. Forordningen er senest ændret ved forordning (EF) nr. 1116/2001 (EFT L 153 af 8.6.2001, s. 4). Berigtiget i EFT 215 af 9.8.2001, s. 57.

(2) Af klarhedshensyn og for at følge artikel 12, stk. 10, i De Forenede Nationers konvention om bekæmpelse af ulovlig handel med narkotika og psykotrope stoffer af 19. december 1988 og resolution 20/4 fra De Forenede Nationers generalforsamlings særlige samling om narkotika i 1998 bør bestemmelserne vedrørende eksporttilladelse og bestemmelserne vedrørende forudgående eksportanmeldelse af de registrerede stoffer i kategori 1 i bilaget til forordning (EØF) nr. 3677/90 adskilles.

(3) Forordning (EØF) nr. 3677/90 bør ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EØF) nr. 3677/90 foretages følgende ændringer:

1) Artikel 2, nr. 1), tredje led, affattes således:

"- navn og adresse på eksportøren, importøren, forhandleren og i overensstemmelse med artikel 4 - 5a den endelige modtager."

2) Artikel 4 affattes således:

Artikel 4

Eksporttilladelse

Registrerede stoffer, der er opført i kategori 1 i bilaget

1. Eksport af registrerede stoffer, der er opført i kategori 1 i bilaget, er betinget af en individuel eksporttilladelse for hver transaktion, udstedt af de kompetente myndigheder i den medlemsstat, hvor toldangivelsen skal indgives i overensstemmelse med de gældende bestemmelser.

2. Ansøgninger om de i stk. 1 nævnte eksporttilladelser skal indeholde følgende oplysninger:

a) navn og adresse på eksportøren, importøren i tredjelandet og enhver anden erhvervsdrivende, som er involveret i eksporten eller forsendelsen, samt den endelige modtager

b) navnet på det registrerede stof, således som det er opført i kategori 1 i bilaget

c) mængde og vægt af det registrerede stof, og når der er tale om en blanding, mængde og vægt af blandingen samt mængde og vægt på eller procentvise andel af det eller de stoffer, der er opført i bilaget, og som indgår i blandingen

d) oplysninger vedrørende transporten, navnlig forventet afsendelsestidspunkt, transportmåde, angivelse af det toldsted, hvor toldangivelsen skal indgives, og såfremt oplysningerne foreligger på dette stadium, identifikation af transportmidlet, rute, forventet udgangssted i Fællesskabets toldområde og indgangssted i importlandet.

I de tilfælde, der er omtalt under stk. 9, skal importtilladelsen fra bestemmelseslandet vedlægges ansøgningen.

3. Der træffes afgørelse om ansøgningen inden 15 arbejdsdage efter, at de kompetente myndigheder anser sagsmaterialet for at være fuldstændigt. Fristen forlænges, hvis myndighederne i det i stk. 9 nævnte tilfælde skal indhente yderligere oplysninger for at sikre sig, at der er givet tilladelse til importen af stofferne.

4. Uden at dette berører eventuel gennemførelse af tekniske foranstaltninger af repressiv karakter, kan den i stk. 1 nævnte eksporttilladelse nægtes, hvis:

a) der er begrundet mistanke om, at de oplysninger, der er afgivet i henhold til stk. 2, er falske eller urigtige

b) det i det i stk. 9 nævnte tilfælde er fastslået, at der ikke foreligger en gyldig importtilladelse for de registrerede stoffer fra de kompetente myndigheder i bestemmelseslandet

c) der er begrundet mistanke om, at de pågældende stoffer er bestemt til ulovlig fremstilling af narkotika og psykotrope stoffer.

5. Hvis den i stk. 2 nævnte ansøgning ikke indeholder detaljerede oplysninger om ruten og transportmidlet, skal det af eksporttilladelsen fremgå, at den erhvervsdrivende er forpligtet til at stille sådanne oplysninger til rådighed for toldmyndighederne eller andre kompetente myndigheder på udgangsstedet i Fællesskabets toldområde, inden fysisk forlader området. I sådanne tilfælde skal eksporttilladelsen påtegnes i overensstemmelse hermed ved udstedelsen.

6. Eksporttilladelsen skal i alle tilfælde forelægges toldmyndighederne, når toldangivelsen til eksport indgives. En kopi af denne tilladelse skal endvidere ledsage forsendelsen, indtil den når det udgangstoldsted, hvor de registrerede stoffer forlader Fællesskabets toldområde. Dette toldsted skal i givet fald tilføje de oplysninger, der er nævnt i stk. 5, og alle andre oplysninger, der findes nødvendige, og stemple tilladelsen, inden den sendes tilbage til den myndighed, der har udstedt den.

7. Udstedelsen af en eksporttilladelse udelukker ikke et eventuelt administrativt eller andet ansvar for tilladelsens indehaver.

8. Eksporttilladelsen kan suspenderes eller tilbagekaldes af de kompetente myndigheder, hvis der er begrundet mistanke om, at der er risiko for, at de registrerede stoffer vil blive anvendt til ulovlig fremstilling af narkotika eller psykotrope stoffer.

9. Hvis der i henhold til en aftale mellem Fællesskabet og et tredjeland kun kan gives tilladelse til eksport til det pågældende land, hvis landets kompetente myndigheder har udstedt en importtilladelse for de pågældende stoffer, meddeler Kommissionen de kompetente myndigheder i medlemsstaterne navn og adresse på den kompetente myndighed i tredjelandet samt alle praktiske oplysninger, som det pågældende land har udleveret.

De kompetente myndigheder i medlemsstaterne sikrer sig, at der er givet tilladelse til importen, i givet fald ved at anmode om bekræftelse fra den kompetente myndighed i tredjelandet."

3) Som artikel 4a indsættes:

"Artikel 4a

Forudgående eksportanmeldelse

Registrerede stoffer, der er opført i kategori 1 i bilaget

1. I forbindelse med enhver eksport af registrerede stoffer, der er opført i kategori 1 i bilaget, skal der foreligge en forudgående eksportanmeldelse, som fremsendes til importlandet i overensstemmelse med bestemmelserne i artikel 12, stk. 10, i De Forenede Nationers konvention om bekæmpelse af ulovlig handel med narkotika og psykotrope stoffer af 19. december 1988, i det følgende benævnt "De Forenede Nationers konvention", og resolution 20/4 fra De Forenede Nationers generalforsamlings særlige samling om narkotika i 1998.

Importlandet har en svarfrist, og hvis der ved udløbet af denne frist ikke er modtaget oplysninger, der taler imod at tillade eksporten, gives der eksporttilladelse.

2. Før eksport af registrerede stoffer til bestemmelseslandet, fremlægger de kompetente myndigheder i den berørte medlemsstat de i artikel 4, stk. 2, omtalte oplysninger, for de kompetente myndigheder i bestemmelseslandet.

Den myndighed, der fremlægger disse oplysninger, sikrer sig garanti fra den myndighed i bestemmelseslandet, der modtager dem, at enhver oplysning af økonomisk, industriel, handelsmæssig eller faglig art og enhver oplysning vedrørende en handelsmæssig praksis forbliver fortrolig."

4) Artikel 5, stk. 2, affattes således:

"2. Bestemmelserne i artikel 4 og 4a gælder tilsvarende for eksport, som nævnt i stk. 1, når de pågældende stoffer direkte eller indirekte synes at være bestemt til et tredjeland, om hvilket det er konstateret, at det er berørt af ulovlig fremstilling af narkotika eller psykotrope stoffer ved anvendelse af de pågældende registrerede stoffer. Den pågældende konstatering sker især på grundlag af en dokumenteret anmodning fra det berørte tredjeland til Kommissionen.

Bestemmelserne i artikel 4 finder også anvendelse, når der ikke kan udstedes en åben, individuel tilladelse i medfør af stk. 3."

5) Artikel 5a, stk. 2, affattes således:

"2. Bestemmelserne i artikel 4 og 4a gælder tilsvarende for eksport af de stoffer, der er nævnt i stk. 1, i alle tilfælde, hvor det i henhold til specifikke aftaler, der er indgået med det pågældende land, er påkrævet, at der for hver eksport udstedes en eksporttilladelse og en forudgående eksportanmeldelse.

Bestemmelserne i artikel 4 finder endvidere anvendelse i alle tilfælde, hvor en åben, individuel tilladelse ikke kan udstedes i medfør af stk. 3."

6) Artikel 6, stk. 1 og 2, affattes således:

"1. Med henblik på at sikre, at artikel 2 og 4 - 5a anvendes korrekt, træffer hver medlemsstat i overensstemmelse med sin nationale lovgivning de nødvendige foranstaltninger med henblik på at sætte de kompetente myndigheder i stand til:

a) at fremskaffe oplysninger om alle ordrer eller transaktioner vedrørende registrerede stoffer

b) at få adgang til de erhvervsdrivendes forretningslokaler for at fremskaffe bevis for uregelmæssigheder.

2. Uden at dette berører de bestemmelser, der er omhandlet i artikel 4 - 5a og stk. 1 i nærværende artikel, kan kompetente myndigheder i hver af medlemsstaterne forbyde import af registrerede stoffer til Fællesskabets toldområde eller eksport af disse stoffer fra Fællesskabets toldområde, hvis de har begrundet mistanke om, at stofferne er bestemt ulovlig fremstilling af narkotika eller psykotrope stoffer."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand